વાણી કેવળ શાસ્ત્રમાંથી ન પ્રગટતી હોય, અનુભવમાંથી પ્રગટતી હોય એ સદ્‌ગુરુનું લક્ષણ છે. શાસ્ત્ર તો એની વાણીને ખરી કરે. શાસ્ત્રનો આધાર એટલે જ કે જે વાણી નીકળે છે અનુભવમાંથી, એને શાસ્ત્ર પ્રમાણિત કરે. કેવળ પુસ્તકમાંથી બોલીએ, આપણે તો બધાં પુસ્તકોમાંથી બોલનારા ને? ગ્રંથમાંથી બોલનારા ને? ગ્રંથમાંથી બોલનારા માણસો, એ પંડિત કહેવાય. શાસ્ત્રમાંથી બોલનારા શાસ્ત્રી કહેવાય, વેદમાંથી બોલનારા વિદ્વાન, પુરાણોમાંથી બોલનારા પંડિત કહેવાય. કેવળ અનુભવમાંથી બોલે અને બધાં જ શાસ્ત્રો એને એકી સાથે ટેકો આપે, એ સદ્‌ગુરુનું પહેલું લક્ષણ. એની વાણીને શાસ્ત્રોએ અનુસરવું પડે.